b"\n_START_ARTICLE_\nSikasota\n_START_PARAGRAPH_\nSikasota oli sota, joka k\xc3\xa4ytiin Kanadaa tuolloin hallinneen Iso-Britannian ja Yhdysvaltojen v\xc3\xa4lill\xc3\xa4 San Juanin saarten hallinnasta Yhdysvaltain luoteiskulmassa Washingtonin osavaltiossa nykyisell\xc3\xa4 Yhdysvaltain ja Kanadan rajalla. Sodan aiheutti ilmeisesti sika, joka eksyi sy\xc3\xb6m\xc3\xa4\xc3\xa4n perunoita naapurin pellolta. Sota kesti 13 vuotta vuodesta 1859 vuoteen 1872.\n_START_SECTION_\nTausta\n_START_PARAGRAPH_\nSodan taustana oli kiista Yhdysvaltain ja Britannian rajan kulusta San Juanin saarten kohdalla. Saarten asema oli sotilasstrategisesti t\xc3\xa4rke\xc3\xa4 ja saarille oli asettunut asukkaita kummastakin maasta._NEWLINE_15. kes\xc3\xa4kuuta 1859 yhdysvaltalainen maanviljelij\xc3\xa4 Lyman Cutlar huomasi sian penkovan h\xc3\xa4nen perunapellollaan. H\xc3\xa4n ampui perunoita varastelevan sian sen enemp\xc3\xa4\xc3\xa4 empim\xc3\xa4tt\xc3\xa4. Sian omistaja, Cutlarin irlantilainen naapuri Charles Griffin, kimpaantui el\xc3\xa4imen kohtalosta. Kun naapurukset eiv\xc3\xa4t p\xc3\xa4\xc3\xa4sseet yksimielisyyteen korvauksesta, Hudson's Bay Companyn palveluksessa ollut Griffin meni brittil\xc3\xa4isten viranomaisten pakeille. He uhkasivat heitt\xc3\xa4\xc3\xa4 Cutlarin vankilaan, jollei t\xc3\xa4m\xc3\xa4 maksaisi siasta vaadittua summaa. _NEWLINE_Cutlar pyysi suojelua Yhdysvaltojen armeijalta. 27. hein\xc3\xa4kuuta San Juaniin saapui 66 yhdysvaltalaissotilasta.\n_START_SECTION_\nSodan kulku\n_START_PARAGRAPH_\nKummatkin osapuolet kokosivat pikkuhiljaa joukkojaan San Juaniin, mutta yht\xc3\xa4\xc3\xa4n taistelua ei k\xc3\xa4yty, vaan osapuolten upseerit jopa tapasivat yhteisiss\xc3\xa4 jumalanpalveluksissa. Lopulta yksitoikkoisen sodan j\xc3\xa4lkeen osapuolet siirsiv\xc3\xa4t p\xc3\xa4\xc3\xa4t\xc3\xb6ksen saarten hallinnasta puolueettomalle Saksan keisari Wilhelm I:lle vuonna 1871. Lokakuussa 1872 keisari p\xc3\xa4\xc3\xa4tti saarten haltijaksi Yhdysvallat."